**Vedenie ZŠ v Hanušovciach nad Topľou oznamuje rodičom/zákonným zástupcom všetkých školopovinných detí, vrátane žiakov 0.ročníka tejto školy nasledovné:**

Vzhľadom na situáciu **- prerušenie vyučovania na školách z dôvodu predchádzania šírenia ochorenia COVID-19**  v ktorej sme sa ocitli my učitelia, vy rodičia a predovšetkým vaše školopovinné deti - naši žiaci, Vás touto cestou chcem v mene učiteľov základnej školy v Hanušovciach nad Topľou požiadať o spoluprácu.

Keďže **obdobie od 16.3.2020** je **prerušením vyučovania**, **nie obdobím školských prázdnin**, počas tohto výnimočného režimu **vzdelávanie žiakov prebieha samoštúdiom prostredníctvom elektronickej komunikácie (edupage, ale aj mail, messenger, facebook, či telefonický kontakt)** s učiteľmi základnej školy.

Chcela by som Vás - rodičov (ako zákonných zástupcov) poprosiť o to, aby ste dohliadli na samoštúdium svojich detí v domácom prostredí. Nakoľko učitelia ani po dvoch týždňoch domáceho samoštúdia nemajú žiadnu spätnú väzbu od takmer väčšiny svojich žiakov, či dané úlohy zvládajú, či učivu rozumejú, žiadam vás preto o spoluprácu. Každý učiteľ zvolil individuálnu formu prístupu, vzdelávania a zadávania úloh, preto sa informujte u svojich triednych učiteľov.

Skúste komunikovať so svojimi deťmi aké úlohy dostali, nech vám ich aj ukážu, či ich majú vypracované, s čím mali problémy. Konzultujte aj so svojimi triednymi učiteľmi – mailom, telefonicky.

Iba vzájomným porozumením, obojstrannou komunikáciou a spätnou väzbou sa nám môže podariť zvládnuť toto pre všetkých náročné obdobie.

Ďakujem za porozumenie a teším sa na Vašu spoluprácu.

Verčimáková Natália, RNDr. - riaditeľka Základnej školy v Hanušovciach nad Topľou